इनमें गर्भवती महिला और नवजात शामिल, इटली की लाइफ सपोर्ट शिप 24 घंटों से तलाश रही
Mediterranean Boat Missing Case Update मेडिटेरेनियन सी यानी भूमध्य सागर में 500 शरणार्थियों से भरी एक नाव लापता हो गई है। इस नाव में एक नवजात और एक गर्भवती महिला भी मौजूद है।
मेडिटेरेनियन सी यानी भूमध्य सागर में 500 शरणार्थियों से भरी एक नाव लापता हो गई है। इस नाव में एक नवजात और एक गर्भवती महिला भी मौजूद है। माइग्रेंट्स की नावों पर नजर रखने वाली संस्था अलार्म फोन ने शुक्रवार को इसकी जानकारी दी है। संस्था के मुताबिक शरणार्थियों से उनकी नाव का आखिरी बार संपर्क बुधवार सुबह हुआ था।
उस समय नाव लिबिया के बेंगाजी पोर्ट से 320 और इटली से 400 किलोमीटर की दूरी पर थी। उसका इंजन ठीक से काम नहीं कर पा रहा था। वहीं, इटली के इमरजेंसी NGO ने बताया कि उनकी लाइफ सपोर्ट शिप शरणार्थियों की नाव को 24 घंटे से ढूंढ रही है। हालांकि, उसका कोई पता नहीं चल पाया है।
इटली ने कल ही 1094 से ज्यादा लोगों को बचाया
अलजजीरा की रिपोर्ट के मुताबिक इटली के कोस्टगार्ड ने कल यानी गुरुवार को ही दो अलग-अलग ऑपरेशन चलाकर 1094 शरणार्थियों की जान बचाई है। ये लोग भी समुद्र में भटक गए थे।
दरअसल, हिंसा वाली जगहों से शरणार्थियों का अपने देश छोड़कर यूरोप आना लगातार जारी है। अंतर्राष्ट्रीय कानून के मुताबिक इन्हें वापस नहीं भेजा जा सकता है। इटली में नावों के जरिए अब तक 47 हजार शरणार्थी आ चुके हैं। जो पिछले साल के मुकाबले 18 हजार ज्यादा है।
ग्रीस ने कानून तोड़कर वापस भेजे शरणार्थी
न्यूयॉर्क टाइम्स ने अपनी रिपोर्ट में खुलासा किया है कि ग्रीस ने अंतर्राष्ट्रीय कानूनों का उल्लंघन कर सोमालिया, इरिट्रिया और इथियोपिया से बचकर ग्रीस में पनाह लेने गए प्रवासियों को बोट में बैठाकर वापस भेज दिया। इनमें कई बच्चे भी शामिल थे। हालांकि ग्रीस की सरकार ने इस आरोप पर कुछ भी कहने से इनकार कर दिया।
यूरोप में सीरिया और इराक से आने वाले लोगों की तादाद 2015 और 2016 में काफी तेजी से बढ़ी थी। जिसके चलते वहां माइग्रेशन को लेकर बने नियम काफी सख्त कर दिए गए हैं। ब्रिटेन में भी छोटी नाव में सवार होकर गैर कानूनी तरीके से प्रवेश करने वाले प्रवासियों की संख्या में इजाफा हुआ है।
पिछले साल 46 हजार लोग बोट में सवार होकर इंग्लैंड पहुंचे थे। इनमें काफी संख्या में भारतीय भी शामिल हैं। साल 2022 में 233 से ज्यादा भारतीय प्रवासियों ने गैर-कानूनी तरह से इंग्लिश चैनल को पार किया था। वहीं 2023 में 1 महीने में ही ये आंकड़ा 250 को पार कर चुका है। इसके साथ ही भारतीय समूह अफगान और सीरियाई लोगों के बाद ऐसा करने वाला सबसे बड़ा ग्रुप बन गया है।